Psi su u totalnom šoku, izbezumljeni. Neki ne reagiraju uopće, neki od straha padaju u nesvijest jer nikada nisu bili izvan stana u kojem žive godinama * Nismo više mogli živjeti od konstantnog lajanja koje je trajalo dan i noć i smrada koji se širio zgradom, kaže predstavnik stanara Darko Sever

Iz garsonijere od 30-ak kvadrata u POS-ovoj zgradi u Šijani, u Divkovićevoj 8b, jučer je po nalogu veterinarske inspekcija izvučeno 20 pasa! Psi su u totalnom šoku, izbezumljeni, u panici. Neki ne reagiraju uopće, skrivaju se u kutove. Neki od straha padaju u nesvijest jer nikada nisu bili izvan stana u kojem žive godinama.

Od jedne stanarke, koja je ovdje živjela nešto više od tri godine, doznajemo da joj je drago da su psi napokon izbavljeni jer su godinama živjeli u zatočeništvu, no da se priča mogla okončati puno ranije samo da su institucije odradile svoj dio posla.

Kada se doselila u zgradu, priča nam sugovornica, vlasnica pasa (koja u stanu živi sa sinom) imala je jednu kujicu s kojom je povremeno šetala. No, kada je kujica ostala skotna, počeli su problemi. Svi su psi zadržani u stanu i samo su se međusobno množili. U stanu su bili 24 sata na dan i tu su obavljali sve; jeli, spavali, obavljali nuždu.

- Stalno smo joj pokušavali pomoći, razgovarali smo s njom, nudili da ćemo pokušati udomiti psiće. Ona bi načelno pristala, ali, kada bi došlo vrijeme za to, jednostavno bi se povukla i pse nije htjela dati. Obavještavali smo Grad Pulu, komunalne redare, policiju. Policajci su nekoliko puta bili, ali im gospođa nije otvarala vrata, priča nam.

Kada su stanari shvatili da je gospođa pod paskom Centra za socijalnu skrb, stupili su u kontakt i s njima, no ponovo bezuspješno.